Document ID: 31997R2454

ΚΑΝΟΝΙΣΜΟΣ (ΕΚ) αριθ. 2454/97 ΤΗΣ ΕΠΙΤΡΟΠΗΣ της 10ης Δεκεμβρίου 1997 περί μέτρων εκτέλεσης του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την ποιότητα των συντελεστών στάθμισης του ΕνΔΤΚ (Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2494/95 του Συμβουλίου, της 23ης Οκτωβρίου 1995, για τη θέσπιση εναρμονισμένων δεικτών τιμών καταναλωτή (1), και ιδίως το άρθρο 4 και το άρθρο 5 παράγραφος 3,
Μετά από διαβούλευση με το Ευρωπαϊκό Νομισματικό Ινστιτούτο,
Εκτιμώντας:
ότι, δυνάμει του άρθρου 5 παράγραφος 1 στοιχείο β) του κανονισμού (ΕΚ) αριθ. 2494/95, κάθε κράτος μέλος υποχρεούται να παράγει έναν εναρμονισμένο δείκτη τιμών καταναλωτή (ΕνΔΤΚ), αρχίζοντας με το δείκτη του Ιανουαρίου 1997 7
ότι ο κανονισμός (ΕΚ) αριθ. 1749/96 της Επιτροπής (2), θέσπισε αρχικά εκτελεστικά μέτρα του κανονισμού (ΕΚ) αριθ. 2494/95 7
ότι απαιτούνται περαιτέρω εκτελεστικά μέτρα προκειμένου να εξασφαλιστεί η συγκρισιμότητα των ΕνΔΤΚ και για να διατηρηθεί η αξιοπιστία και η καταλληλότητα των ΕνΔΤΚ, σύμφωνα με το άρθρο 5 παράγραφος 3 του κανονισμού (ΕΚ) αριθ. 2494/95 7 ότι τα εκτελεστικά αυτά μέτρα θα θεσπιστούν αφού ληφθεί κατά το δυνατόν υπόψη η σχέση κόστους/αποτελεσματικότητας, σύμφωνα με το άρθρο 13 του εν λόγω κανονισμού 7
ότι το άρθρο 8 παράγραφος 3 του κανονισμού (ΕΚ) αριθ. 2494/95 απαιτεί να αναπροσαρμόζονται οι σταθμίσεις του ΕνΔΤΚ τακτικά, ώστε να ανταποκρίνονται στους όρους συγκρισιμότητας, χωρίς όμως να απαιτούνται έρευνες οικογενειακών προϋπολογισμών συχνότερα από μία φορά κάθε πέντε χρόνια, εκτός για τα κράτη μέλη για τα οποία κρίνεται ότι οι μεταβολές των καταναλωτικών συνηθειών είναι τέτοιες ώστε να επιβάλλονται τακτικότερες έρευνες 7 ότι οι δείκτες τιμών καταναλωτή (ΔΤΚ) από τους οποίους προκύπτουν οι συντελεστές στάθμισης του ΕνΔΤΚ αναπροσαρμόζονται με διαφορετικές συχνότητες, με αποτέλεσμα να ενδέχεται οι προκύπτοντες ΕνΔΤΚ να μη μπορούν να επιτύχουν τους όρους συγκρισιμότητας του άρθρου 4 του εν λόγω κανονισμού 7 ότι απαιτείται ένα λειτουργικό μέτρο για τη διαπίστωση της μη συγκρισιμότητας προκειμένου να προσδιορίζονται οι συντελεστές στάθμισης που πρέπει να αναπροσαρμόζονται, έτσι ώστε να εξασφαλίζεται η συγκρισιμότητα 7
ότι το άρθρο 9 του κανονισμού (ΕΚ) αριθ. 2494/95 απαιτεί οι ΕνΔΤΚ να είναι δείκτες τιμών τύπου Laspeyres 7 ότι, όταν οι σχετικές τιμές διαφόρων αγαθών και υπηρεσιών αλλάζουν, ενδέχεται να αλλάξουν και οι συνήθειες των καταναλωτών όσον αφορά τις δαπάνες τους, με αποτέλεσμα να απαιτείται αναπροσαρμογή των αντίστοιχων ομάδων δαπανών και ιδιαίτερη ενημέρωση των βασικών ποσοτήτων τους, προκειμένου να εξασφαλισθεί η καταλληλότητά τους 7
ότι, δυνάμει του άρθρου 4 του κανονισμού (ΕΚ) αριθ. 1749/96, ο ΕνΔΤΚ καταρτίζεται έτσι ώστε να συμπεριλαμβάνει τις μεταβολές των τιμών ενός νέου σημαντικού αγαθού ή υπηρεσίας 7
ότι ο κανονισμός αυτός δεν απαιτεί τη διενέργεια νέων στατιστικών ερευνών από πλευράς των κρατών μελών 7
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος (ΕΣΠ),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στόχος
Στόχος του κανονισμού είναι να εξασφαλιστεί ότι οι ΕνΔΤΚ καταρτίζονται με τη χρήση συντελεστών στάθμισης οι οποίοι είναι επαρκώς αξιόπιστοι και κατάλληλοι για το σκοπό των διεθνών συγκρίσεων.
Άρθρο 2
Ορισμός
Για τους σκοπούς του παρόντος κανονισμού, ως «περίοδος αναφοράς των συντελεστών στάθμισης» του ΕνΔΤΚ ορίζεται η δωδεκάμηνη περίοδος κατανάλωσης ή δαπάνης για την οποία εκτιμώνται οι συντελεστές στάθμισης για την κατάρτιση της τελευταίας τιμής του ΕνΔΤΚ. «Οι υποδείκτες» ορίζονται στον κανονισμό (ΕΚ) αριθ. 2214/96 της Επιτροπής (3).
Άρθρο 3
Ελάχιστα πρότυπα για τους συντελεστές στάθμισης
1. Τα κράτη μέλη παράγουν τους ΕνΔΤΚ χρησιμοποιώντας συντελεστές στάθμισης που αντικατοπτρίζουν τις συνήθειες όσον αφορά τις δαπάνες των καταναλωτών σε περίοδο αναφοράς συντελεστών στάθμισης η οποία ανατρέχει σε μια επταετία, κατ' ανώτατο όριο, πριν από τον προηγούμενο Δεκέμβριο.
2. Κάθε χρόνο, τα κράτη μέλη προβαίνουν σε αναπροσαρμογή των συντελεστών στάθμισης προκειμένου να εξασφαλίσουν το γεγονός ότι οι συντελεστές αυτοί είναι επαρκώς αξιόπιστοι και κατάλληλοι ώστε να πληρούν τους όρους συγκρισιμότητας που αναφέρονται στο άρθρο 4 του κανονισμού (ΕΚ) αριθ. 2494/95. Η αναπροσαρμογή των συντελεστών στάθμισης μπορεί να γίνεται σε επίπεδο υποδεικτών και των κύριων στοιχείων τους.
3. Κατά την αναπροσαρμογή, τα κράτη μέλη θα ελέγχουν αν υπήρξαν ή όχι τυχόν σημαντικές μεταβολές από την αρχή της τρέχουσας περιόδου αναφοράς των συντελεστών στάθμισης σε εξελίξεις τιμών κάθε δείκτη κύριων στοιχείων σχετικά με τον ΕνΔΤΚ ή σταθερές εξελίξεις της αγοράς σε κάθε ομάδα κύριων στοιχείων.
4. Όταν αξιόπιστα αποδεικτικά στοιχεία επιβεβαιώνουν ότι οι μεταβολές που αναφέρονται στην παράγραφο 3 υποδεικνύουν αλλαγή συντελεστών στάθμισης που θα μπορούσε να επηρεάσει την αλλαγή στον ΕνΔΤΚ κατά άνω της 0,1 ποσοστιαίας μονάδας κατά μέσο όρο σε διάρκεια ενός έτους, έναντι του προηγούμενου έτους, τα κράτη μέλη αναπροσαρμόζουν τους συντελεστές στάθμισης του ΕνΔΤΚ κατάλληλα. Τα κράτη μέλη δεν υποχρεούνται να λαμβάνουν υπόψη οποιεσδήποτε αλλαγές σημειώνονται εντός περιόδου δύο ετών η οποία λήγει το Δεκέμβριο πριν από την αναθεώρηση.
5. Τυχόν αναπροσαρμογές οι οποίες πραγματοποιούνται βάσει της παραγράφου 4 θα εφαρμόζονται από τα κράτη μέλη στο δείκτη του Ιανουαρίου που ακολουθεί, το αργότερο, το έτος της αναθεώρησης.
Άρθρο 4
Έλεγχος ποιότητας
Τα κράτη μέλη παρέχουν στην Επιτροπή (Eurostat), εφόσον τους ζητηθεί, επαρκείς πληροφορίες σχετικά με τους συντελεστές στάθμισης που χρησιμοποιούν για την κατάρτιση του ΕνΔΤΚ, συμπεριλαμβανομένης της χρησιμοποιούμενης περιόδου αναφοράς των συντελεστών στάθμισης, του αποτελέσματος της ετήσιας αναθεώρησης και των αναπροσαρμογών που πραγματοποιήθηκαν, για να αξιολογηθεί η συμμόρφωση με τον παρόντα κανονισμό.
Άρθρο 5
Έναρξη ισχύος
Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Δεκεμβρίου 1997.

Labels: 2
18